Fernão de Magalhães

Fernão de Magalhães [vyslov: fernau dže magaljens] (po španielsky: Fernando (alebo Hernando) de Magallanes/Maguellanes [fernando de magajanes/magejanes], dnes vo viacerých jazykoch prezývaný: Fernando Magellan[magejan]) (* cca 1480 v Sabrone alebo Porte, † 27. apríl 1521, Mactan) bol portugalský moreplavec, ktorý slúžil španielskej korune. Magalhães podnikol výpravu, ktorá ako prvá oboplávala svet, osobne ju však nedokončil – zahynul počas plavby. Plavil sa počas nej popri Amerike, Afrike a Ázii.

Mladosť a moreplavby v portugalských službách 

Magalhães sa narodil v chudobnej šľachtickej rodine v severoportugalskej provincii Trás-os-Montes. Jeho otec, Pedro Rui de Magalhães, bol starostom Sabrony. Mal dvoch súrodencov, brata a sestru. 

Jeho rodičia zomreli, keď mal desať rokov. Ako dvanásťročný sa stal pážaťom na kráľovskom dvore Jána II. a kráľovnej Eleonóry. V Lisabone so svojím bratrancom Franciscom Serrãom pokračoval vo svojom vzdelávaní. Zaujala ho geografia a astronómia. Niektoré veci ho vyučoval Martin Behaim. V roku 1496 sa stal Magalhães panošom. Vo svojich dvadsiatich rokoch sa dostal prvýkrát na more. V roku 1505 bol poslaný do Indie, kde chcel budúci vicekráľ Francisco de Almeida vytvoriť vojenské a námorné základne. Tu sa tiež stretol prvý raz s bitkou. V roku 1506 pristál vo Východnej Indii. V roku 1510 ho povýšili na kapitána. Skoro však svoje velenie stratil, keď plachtil na východ bez povolenia. Bol nútený vrátiť sa do Portugalska. 

Po svojom návrate bol roku 1511 poslaný do Maroka, kde v roku 1513 bojoval a zranil si pri bitke koleno. Keď ilegálne obchodoval s Maurami, bol 15. mája 1514 prepustený z portugalských štátnych služieb. Potom sa odobral do Španielska, kde ponúkol svoje služby španielskemu kráľovi.

Plavba okolo sveta 

Cestu začal 20. septembra 1519 v Seville. Jeho flotila sa skladala z týchto lodí:
 Trinidad, 100 ton, 55 mužov, kapitán: Fernão de Magalhães
 San Antonio, 195 ton, 100 mužov, kapitán: Juan de Cartagena
 Concepción, 90 ton, 45 mužov, kapitán: Gaspar de Quesada
 Victoria, 90 ton, 42 mužov, kapitán: Luis de Mendoza
 Santiago, 60 ton, 32 mužov, kapitán: João Serrão

Prvou Magalhãesovou zastávkou bol ostrov Tenerife na Kanárskych ostrovoch, kde  vypukli prvé konflikty s podriadenými kapitánmi. Plavba pokračovala do zátoky dnešného Ria de Janeira, bez väčších nepríjemností. Iba Juana de Cartagena, druhého muža flotily, musel dať Magalhães za neposlušnosť uväzniť.

V nasledujúcich mesiacoch sa výprava uberala pozdĺž juhoamerických brehov k juhu, minula a preskúmala La Platu a nakoniec prenikla až do nehostinných patagónskych vôd. V marci 1520 sa Magalhães rozhodol, že po márnych bojoch so zimnými búrkami strávia zimu v zálive pomenovanom po sv. Juliánovi (Puerto San Julián). Tu prepukla vzbura, ktorú sa mu však podarilo potlačiť. Hlavní organizátori za ňu zaplatili životmi, dvaja muži boli vysadení na patagónske pobrežie. 

24. augusta výprava pokračuje. Po chvíli Magalhães prichádza o svoju prvú loď – Santiago, ktorá bola zničená v búrke. Ďalšia loď, San Antonio, dezertovala a vrátila sa naspäť do Španielska. 21. októbra objavil Magalhães medzi Ohňovou zemou a dnešným Čile prieliv, ktorý nesie jeho meno – Magalhãesov prieliv. Týmto prielivom preplával do oceánu, ktorý nazval Tichým oceánom pre jeho pokojný a priaznivý vietor. Potom výprava skoro štyri mesiace nenarazila na kúsok zeme, posádku trápil hlad, smäd a väčšina mužstva ochorela na skorbut (nedostatok vitamínu C).

Našťastie 6. marca 1521 dorazili na Mariánske ostrovy, kde našli dostatok jedla a pitia. 
9. marca výprava opäť vyplávala a 16. marca dorazili námorníci na ostrov Homonhon na Filipínách. V tom čase mala výprava 150 mužov. 

Magalhães rozumel jazyku tunajších domorodcov, pretože jeho malajský tlmočník sa vedel dohovoriť ich jazykom. Vymenil si dary s kráľom Limasawy radžom Ka Lambom. Ka Lambo ich pozval na ostrov Cebu, kde ich privítal tunajší kráľ radža Humabon a prijal kresťanstvo. Tomu tiež Magalhães sľúbil, že mu pomôže vo vojne proti susednému kmeňu na ostrove Mactan. V tejto bitke, 27. apríla,  Magalhãesa zabili. 

Výprava pokračovala na Borneo a potom na Molucké ostrovy, kde nabrali korenie pre španielskeho kráľa. Len s jednou loďou Victoriou a so 17 mužmi na palube prepláva kapitán Juan Sebastián del Cano 6. mája 1522 okolo Mysu Dobrej nádeje a 6. septembra tohto roku sa vracia do Španielska.

Literatúra 
 KUNEC, Patrik: Magalhaes a prvá plavba okolo zemegule. In: Historická revue, roč. XVIII, 2007 č. 10, s. 27-29.
 PIGAFETTA, Antonio: Zpráva o první cestě kolem světa. Praha : Mladá fronta, 1975. 128 s.
 ZWEIG, Stefan: Magellan. Bratislava : Slovenský spisovateľ, 1969.
 WOTTE, Herbert: Magalhaesova cesta okolo sveta. Bratislava : Mladé letá, 1979. 454 s.

Referencie

Iné projekty 

Narodenia v 1480
Úmrtia v 1521
Portugalskí moreplavci
Portugalskí objavitelia
Kapitáni námornej plavby
Osobnosti na brazílskych poštových známkach
Osobnosti na čilských poštových známkach
Osobnosti na portugalských poštových známkach
Osobnosti na španielskych poštových známkach